Згодна з загадам № 756 Міністэрства адукацыі Рэспублікі Беларусь ад 20 снежня 1999 г. “Аб правядзенні эксперыментальнай работы ў сярэдніх агульнаадукацыйных вучэбных установах” у 1999 – 2000 гг. праводзілася ўкараненне сацыяльна-педагагічнай інавацыі “Этнашкола”[18] ў адукацыйны працэс устаноў адукацыі. Праект “Этнашкола” распрацоўваўся навукова-даследчым калектывам Нацыянальнага інстытута адукацыі пад кіраўніцтвам Іллі Іванавіча Сучкова, прафесара Беларускага дзяржаўнага ўніверсітэта культуры і мастацтва. Галоўная мэта праекта – стварэнне такой адукацыйнай парадыгмы, на падставе якой у сценах масавай школы ствараюцца пэўныя магчымасці да выхавання этнакультурнага, нацыянальна свядомага, высокамаральнага чалавека, які атрымлівае не толькі фундаментальную базавую, але і глыбокую этнамастацкую адукацыю. У рамках сацыяльна-педагагічнай інавацыі “Этнашкола” акрамя агульнаадукацыйных прадметаў, вучні вывучалі прадметы этнамастацкага цыклу: фальклорны тэатр, мастацтва вуснага слова, фальклорныя музыку і спевы, традыцыйныя рамёствы, фальклорны танец, акрабатыку і гімнастыку. Прычым усе гэтыя заняткі ажыццяўляліся не ізалявана, а комплексна.